## El Consell aprova la creació de la Comissió Delegada per al Seguiment i la Conducció de Situacions de Crisis

*** Permetrà determinar les directrius de l’acció de govern, la planificació estratègica i l’adopció de disposicions normatives adaptades a la magnitud i gravetat de cada esdeveniment
* Constituïx una ferramenta per a impulsar una resposta immediata que assegure l’ús coordinat i eficaç dels mitjans disponibles per a protegir l’interés general**

El Ple del Consell ha aprovat el decret pel qual es crea i regula la Comissió Delegada del Consell per al Seguiment i la Conducció de Situacions de Crisis.

Esta comissió tindrà caràcter permanent, amb el propòsit de disposar d’un instrument flexible orientat a agilitzar l’acció de govern en relació amb la prevenció, el seguiment i la conducció de situacions que puguen ocasionar greus perjuís al conjunt o part significativa del territori o de la població de la Comunitat Valenciana.

En concret, este òrgan estarà facultat per a determinar les directrius de l’acció de govern; planificar i desenrotllar les polítiques necessàries per a resoldre la crisi; adoptar disposicions de caràcter general relacionades amb la gestió de la crisi i els seus efectes; a més d’aprovar plans i programes d’actuacions dirigits a recuperar i garantir la normalitat de la vida ciutadana en les àrees afectades per estos episodis.

La Comissió Delegada del Consell per al Seguiment i la Conducció de Situacions de Crisis naix de la necessitat de poder comptar amb els mecanismes adequats per a impulsar una resposta immediata, adaptada a la magnitud i naturalesa de cada esdeveniment, i que assegure l’ús coordinat i eficaç dels mitjans disponibles per a protegir l’interés general.

Amb la creació d’esta comissió es tracta d’assegurar el millor i més eficaç exercici de les funcions de direcció política i estratègica que corresponen al Consell davant estes situacions, sense perjuí de les funcions operatives que corresponen als òrgans executius i de coordinació previstos per la normativa específica de cada situació de crisi.

La comissió delegada s’activarà quan la persona titular de la Presidència de la Generalitat declare una situació de crisi i estarà integrada pel cap del Consell i pels titulars de les vicepresidències i de les conselleries competents en matèria d’emergències i d’hisenda. A més de la persona que exercisca la secretaria del Consell.

També podran formar part d’este òrgan els titulars de les restants conselleries que en cada convocatòria designe la Presidència de la Generalitat, en funció de la naturalesa i efectes de la crisi de què es tracte. Així com les persones titulars de les secretaries autonòmiques que es considere oportú en funció de les matèries que es tractaran.

De la mateixa manera, la comissió delegada podrà estar assistida per òrgans de suport integrats per alts càrrecs de l’Administració de la Generalitat i el seu sector públic instrumental, a més de tècnics i especialistes en les matèries a abordar en cada cas.

La Comissió Delegada del Consell per al Seguiment i la Conducció de Situacions de Crisis procurarà la coordinació i col·laboració de l’Administració de la Generalitat amb les corporacions locals i l’Administració de l’Estat, així com amb tota classe d’organismes públics i privats, per a avançar amb la màxima rapidesa i eficàcia en la solució de la crisi.

Fecha: 29/07/2025